CELEX: 32014R1093
Language: lt
Date: 2014-10-16 00:00:00
Title: 2014 m. spalio 16 d. Komisijos reglamentas (ES) Nr. 1093/2014, kuriuo iš dalies keičiamos ir taisomos Europos Parlamento ir Tarybos reglamento (EB) Nr. 1333/2008 II priedo nuostatos dėl tam tikrų dažiklių naudojimo aromatizuotuose brandintuose sūriuose  Tekstas svarbus EEE

17.10.2014   
            
            
               LT
            
            
               Europos Sąjungos oficialusis leidinys
            
            
               L 299/22
            
         KOMISIJOS REGLAMENTAS (ES) Nr. 1093/2014
   2014 m. spalio 16 d.
   kuriuo iš dalies keičiamos ir taisomos Europos Parlamento ir Tarybos reglamento (EB) Nr. 1333/2008 II priedo nuostatos dėl tam tikrų dažiklių naudojimo aromatizuotuose brandintuose sūriuose
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede pateiktas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               Sąjungos maisto priedų sąrašas sudarytas pagal maisto priedus, kuriuos leidžiama naudoti maisto produktuose pagal Europos Parlamento ir Tarybos direktyvą 94/35/EB (3), Europos Parlamento ir Tarybos direktyvą 94/36/EB (4) ir Europos Parlamento ir Tarybos direktyvą 95/2/EB (5), peržiūrėjus jų atitiktį Reglamento (EB) Nr. 1333/2008 6, 7 ir 8 straipsniams. Sąjungos sąraše maisto priedai nurodyti pagal maisto, kuriame jie gali būti naudojami, kategorijas;
            
         
               (4)
            
            
               atsižvelgiant į sunkumus, su kuriais susidurta suskirstant maisto priedus pagal naują, Reglamento (EB) Nr. 1333/2008 II priede nustatytą skirstymo į kategorijas sistemą, tam tikruose maisto produktuose leidžiami naudoti maisto dažikliai nebuvo įtraukti į tą sąrašą, nes tuo metu nebuvo pateikta jokios informacijos apie maisto dažiklių naudojimą ir būtinybę juos naudoti aromatizuotuose brandintuose sūriuose, pavyzdžiui, žaliojo ir raudonojo pesto sūriuose, vasabių sūryje arba žaliame marmuriniame žolelių sūryje;
            
         
               (5)
            
            
               2013 m. balandžio 2 d. pateiktas prašymas pataisyti Sąjungos sąrašą ir toliau leisti naudoti chlorofilų ir chlorofilinų vario kompleksus (E 141) ir paprikų ekstraktą, kapsantiną, kapsorubiną (E 160c) ir leisti naudoti košenilį, karmino rūgštį, karminus (E 120) ir anatą, biksiną, norbiksiną (E 160b) tam tikruose aromatizuotuose brandintuose sūriuose; valstybėms narėms apie prašymą pranešta pagal Reglamento (EB) Nr. 1331/2008 4 straipsnį;
            
         
               (6)
            
            
               šiuo metu tam tikruose brandintuose sūriuose leidžiama naudoti košenilį, karmino rūgštį, karminus (E 120) ir anatą, biksiną, norbiksiną (E 160b). Toks pats technologinis poreikis nustatytas dėl košenilio, karmino rūgšties, karminų (E 120) naudojimo raudonojo pesto sūryje ir anato, biksino, norbiksino (E 160b) naudojimo raudonojo ir žaliojo pesto sūriuose;
            
         
               (7)
            
            
               dabartiniuose leidimuose naudoti košenilį, karmino rūgštį, karminus (E 120) ir anatą, biksiną, norbiksiną (E 160b) atsižvelgiama į Maisto produktų mokslinio komiteto 1983 m. ir 1979 m. atitinkamai nustatytas leidžiamas paros dozes (LPD);
            
         
               (8)
            
            
               raudonojo ir žaliojo pesto sūriai sudaro nedidelę visos sūrio rinkos dalį. Nesitikima, kad leidimas naudoti košenilį, karmino rūgštį, karminus (E 120) raudonojo pesto sūryje ir anatą, biksiną, norbiksiną (E 160) raudonojo ir žaliojo pesto sūriuose turėtų didelės įtakos abiejų dažiklių poveikiui žmonių sveikatai;
            
         
               (9)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti košenilį, karmino rūgštį, karminus (E 120) raudonojo pesto sūryje ir anatą, biksiną, norbiksiną (E 160b) raudonojo ir žaliojo pesto sūriuose yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (10)
            
            
               todėl Reglamento (EB) Nr. 1333/2008 II priedas turėtų būti atitinkamai pataisytas ir iš dalies pakeistas;
            
         
               (11)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 16 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  1994 m. birželio 30 d. Europos Parlamento ir Tarybos direktyva 94/35/EB dėl maisto produktuose naudojamų saldiklių (OL L 237, 1994 9 10, p. 3).
   
      (4)  1994 m. birželio 30 d. Europos Parlamento ir Tarybos direktyva 94/36/EB dėl maisto produktuose naudojamų dažų (OL L 237, 1994 9 10, p. 13).
   
      (5)  1995 m. vasario 20 d. Europos Parlamento ir Tarybos direktyva 95/2/EB dėl maisto priedų, išskyrus dažiklius ir saldiklius (OL L 61, 1995 3 18, p. 1).
   
      PRIEDAS
      Reglamento (EB) Nr. 1333/2008 II priedo E dalyje 1.7.2 maisto kategorija „Brandintas sūris“ iš dalies keičiama taip:
      
                  1.
               
               
                  E 120 įrašas pakeičiamas taip:
                  
                               
                           
                           
                              „E 120
                           
                           
                              Košenilis, karmino rūgštis, karminai
                           
                           
                              125
                           
                           
                              (83)
                           
                           
                              tik raudonas marmurinis sūris ir raudonojo pesto sūris“
                           
                        
            
                  2.
               
               
                  E 141 įrašas pakeičiamas taip:
                  
                               
                           
                           
                              „E 141
                           
                           
                              Chlorofilų ir chlorofilinų vario kompleksai
                           
                           
                              
                                 quantum satis
                              
                           
                           
                               
                           
                           
                              tik pilkšvas Derbio sūris, žaliojo ir raudonojo pesto sūriai, vasabių sūris ir žalias marmurinis žolelių sūris“
                           
                        
            
                  3.
               
               
                  pirmasis E 160b įrašas, kuriame nurodyta 15 mg/l arba mg/kg, pakeičiamas taip:
                  
                               
                           
                           
                              „E 160b
                           
                           
                              Anatas, biksinas, norbiksinas
                           
                           
                              15
                           
                           
                               
                           
                           
                              tik brandintas oranžinis, geltonas ir maišytas su baltu sūriai ir raudonojo ir žaliojo pesto sūriai“
                           
                        
            
                  4.
               
               
                  E 160c įrašas pakeičiamas taip:
                  
                               
                           
                           
                              „E 160c
                           
                           
                              Paprikų ekstraktas, kapsantinas, kapsorubinas
                           
                           
                              
                                 quantum satis
                              
                           
                           
                               
                           
                           
                              tik brandintas oranžinis, geltonas ir maišytas su baltu sūriai ir raudonojo pesto sūris“